
Tlačová správa, 30. 4. 2014
Máj bude Mesiacom LGBTI histórie

Máj pre každého – to je slogan Mesiaca LGBTI histórie, ktorý odštartuje v Bratislave už 2. mája a potrvá do konca mesiaca. Ide o sériu kultúrnych a spoločenských podujatí o živote lesieb, gejov, bisexuálnych, transrodových a intersexuálnych ľudí. „Naším hlavným zámerom je ukázať, že teplí ľudia boli vždy súčasťou slovenskej histórie, rovnako tvorili náš folklór a svojou prácou významne prispeli k rastu kvality života na Slovensku. Tie máje pre ľudí, do ktorých boli zaľúbené či zaľúbení, však nikdy otvorene nemohli stavať. Práve pre to sme zvolili spomínaný slogan. Chceli by sme takto upozorniť na neférové rozdiely v našej spoločnosti,“ vysvetľuje Andrej Kuruc, koordinátor projektu a riaditeľ divadla NoMantinels. To organizuje Mesiac LGBTI histórie spolu s Iniciatívou Inakosť. Podujatie je jednou z hlavných aktivít väčšieho projektu Dúhový rok, ktorý odštartoval na jeseň 2013 a potrvá do leta 2015.

Program Mesiaca LGBTI histórie tvoria dve výstavy, diskusie, koncerty, literárny večer, tanečná škola, party, filmové premietanie, happening, športový tréning. „Chceli sme priniesť skutočné pestrý program, aby sme vedeli upozorniť na rôzne podoby života LGBTI ľudí a reflektovali na ich mnohorakosť. Ľudia majú veľmi skreslené predstavy o tom, ako teplí ľudia fungujú a čomu sa venujú. Mesiac LGBTI histórie chce búrať tieto predsudky, aby sa nám všetkým žilo spolu lepšie,“ komentoval programový koordinátor Róbert Pakan. Prvou aktivitou je výstava Mladí muži, ktorej autor Dušan Veselovský chce ukázať krásu a pestrosť homosexuálnych mužov. Nasledovať bude nosná aktivita Mesiaca LGBTI histórie – výstava o prvom slovenskom teplom aktivistovi Imrichovi Matyášovi. Jej kurátorka – Jana Jablonická Zezulová skúma osobné denníky spomínaného muža, ktorý sa už po 1. svetovej vojne pokúšal o odtrestnenie homosexuality v Československu. „Hlavnou témou je život a dielo jedného z mála slovenských osvetových pracovníkov tzv. hnutia sexuálnych menšín Imricha Matyáša. Výstava nás prevedie jeho životom, osudovými stretnutiami a spoluprácou, výsluchmi na polícii a ukáže, ako sú mnohé Matyášove myšlienky a postrehy aktuálne i dnes,“ priblížila autorka výstavy Jablonická Zezulová. 
Do Mesiaca LGBTI histórie sa zapojili aj viacerí teplí mladí ľudia, ktorí formou rôznych spoločenských podujatí priblížia svoje príbehy a problémy. Súčasťou programu je aj premietanie už etablovaného a obľúbeného Filmového festivalu inakosti, ktorý prinesie snímku Som Božská. Ide o príbeh outsidera z amerického mesta, ktorý sa však vďaka svojmu veľmi špecifickému humoru a uleteným ženským postavám stane celoštátnou hviezdou. Tému rodovej identity bude skloňovať aj koncert singapurskej umelkyne Tary Transitory, ktorá sa predstaví s experimentálnou elektronickou hudbou. 

Priestor dostanú aj fanúšikovia kníh na špeciálnom literárnom večeri, ktorý bude spojený s vyhlásením literárnej súťaže Kvírenie. Pripravená je aj tanečná škola pre teplé páry alebo volejbalový tréning LGBTI športového klubu Lotosové kvety a mnohé ďalšie akcie. Prevažná väčšina podujatí je zdarma. Celý program možno nájsť na www.duhovyrok.sk alebo na www.facebook.com/duhovyrok. 

